《次韵刍父试罢有述》
宋代·苏泂

笔耕亦农耕，后种有先熟。
谷终贵于稗，种讵不如稑。
里门富骄儿，昨者车击毂。
一朝祸机至，悔不初碌碌。
因而利生钝，甚羡平为福。
翩翩归来赋，写壁仍画轴。
有来顾之唾，谓岂好题目。
予方友鸥鹭，渠自行雁鹜。
同参听谁诣，勇往何待卜。
君才十倍我，书已万卷读。
边头尚征战，时事非曩夙。
虽迟刘蕡对，肯效包胥哭。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。